Kokoomuksen kansanedustaja Harry ”Hjallis” Harkimo piti torstai-iltana eduskunnan täysistunnossa henkilökohtaisen puheenvuoron koulukiusaamisesta.

Hjallis Harkimo piti lyhyen ja yllättävän henkilökohtaisen puheenvuoron torstai-iltana eduskunnan täysistunnossa.

Puheenvuoro käsitteli koulukiusaamista. Se oli vastaus Perussuomalaisten Tiina Elovaaran lakialoitteeseen, joka esitti perusopetuslain kuudennen pykälän muuttamista siten, että kunnilla olisi parempi mahdollisuus puuttua vakaviin kiusaamistapauksiin. Asiasta uutisoi ensimmäisenä Verkkouutiset.

– Meillä on ongelma laissa. Perusopetuslaki, lain 35. pykälä, ei selkeästi kiellä oppilaita tai opiskelijoita häiritsemästä, kiusaamasta tai muuten kohtelemasta epäasiallisesti muita. Laki edellyttää oppilailta pelkästään asiallista käytöstä, Harkimo aloitti puheenvuoronsa.

Harkimo kertoi liikuttavasti, että hänen kaikkia kolmea poikaansa on kiusattu peruskoulun aikana.

– Minulla on aika paljon kokemuksia tästä. Minun kolmea poikaani on kaikkia kiusattu, ja viimeinen on viime vuoden aikana vaihtanut kolme kertaa koulua. Kiusaaja on aina ollut se, joka on ollut syytön, ja minun poikaani on useimmiten syytetty siitä, että hän on aiheuttanut sen, Harkimo sanoi.

Harkimolla on kaksi poikaa liitostaan Leena Harkimon kanssa, Joel ja Leo. Hänen nuorin poikansa Dan syntyi liitosta Merikukka Forsius-Harkimon kanssa.

– Jos tämä lakiesitys menee läpi, se ei tietysti muuta sitä mitenkään, koska kiusaajia on aina monta ja monella paikkakunnalla ei ole kuin yksi koulu, eli tämä koulun siirtokin on vaikeata, mutta toivon kuitenkin, että tälle asialle tehtäisiin jotain. Tiedän, miltä tuntuu, kun poika ei illalla halua mennä nukkumaan vaan istuu sängyssä, ja kun minä kysyn, että miksi sinä istut, niin hän sanoo, että minä istun siksi, että kestäisi kauemmin, että tulisi aamu, jotta minun ei tarvitsisi mennä kouluun heti. Että sitä se kiusaaminen on, Harkimo päätti puheenvuoronsa.

Harkimo valittiin eduskuntaan Kokoomuksen kansanedustajana keväällä 2015. Hän on puhunut 1,5 vuoden aikana vain joitakin kertoja aiemmin eduskunnan täysistunnossa.